Peyamhinêra Dengê Amerîka sebebên alozîya li ser sînorê bakûra Iraqê û Turkîye anî zimên
Di raporta xwe ya taybet de Sonja Pace ji bajêrê Dîyarbekir li başûra rojhilata Turkîye li ser sebebên alozîya sînorî nivîsîye ka gelo
Turkîye tevî tanq û top û helîkopterên şerrî 100 hezar serbaz şandine pal û çîyayên başûra rojhilata welatî li ser sînorê bakûra Iraqê. Her kîngê Ankara ji wan re bêje biçin ew serbaz amade ne ku ji ser sînorî derbaz bin. Şerr li navbera leşker û serhildayên cudaxwazên Kurd zêde bûye. Gefeya Turkîye ya ku wê kiryareke leşkerî ji ser sînorî ve li bakûra Iraqê li dijî bingehên gerîllayan bike bûye egera zêdebûna alozîyê belê ev şerrekî berî bi dehan salan e. Heta niha zêdeyî 30 hezar kes hatine kuştin di şerr de ji dema ku Partîya Karkerên Kurdistanê an PKKê li sala 1984 dest bi şerrê bo desthilata otonomîya Kurdan kirîye. Ankara û Washington herdu PKKê wek rêxistineke terorîst didine nasîn û gelek kes li Turkîye di eynî bawerîyê de ne. Belê hinek kesên din yên wek Azîze Yigit di wê bawerîyê de ne ku PKK jibo mafê Kurdan şerr dike û Yigit dibêje: “Kesên ku zarokên wan henin wê zanibin gelo ev çiqas bi zehmet e.” Du kurên wê li salên 1990an tevlî PKKê bûne. Yigit cudahî û dijberîya Kurdan dixe stuwê karbidestên Tirk. Dema ku jê hat pirsîn ka gelo şerrê çekdarî bersiva vê meseleyê ye an na dibêje “Çi rê nîne ku meriv karibe bi polîs, hikumet û karbidestan guherînekê bide kirin, hetta endamên parlamantoyê yên Kurd jî nikarin bi rêyeke azad bi peyivin.” Kurê wê yê biçûk Faruk çend meh piştî ku tevlî PKKê bûye hatîye kuştin. Wê tu agahî derbarê kurê xwe yê din Mehmet de ne bihîstîye lê belê bi dilekî şewitî di wê bawerîyê de ye ku ew li serê çîyê di cihekî de sax e. Azîze Yigit û yên din ku weke wê ne, hatine cem hev ku rêkxistîya Dayîkên Aştîyê damezirîn. Ev rêxistîya jinan e ku keç û kurên wan çûne şerr û têde hatine kuştin an jî zindan kirin. Hanim Pence heftê û şeş salî ye û di şerr de du kurên wê hatine kuştin dibêje: “Ez aşîtîyê dixwazim, Ez welatekî wisa dixwazim ku Kurd û Tirk karibin tê de bihevre bi aştîyê bijîn. Êdî bes e şerr bê kirin, êdî bes e stêrk ji çavê dayîkan bibarin.” Dibêje ewê nehêlin ku nifş û nesleke din jî bê kuştin Li alîyê din yê bajêrokî Ahmet Buyukburç jî dixwaze ku xwîn neyê rijandin belê bi dîtina wî leşker çare ye. Dibêje: “Armanca me sekinandina terorîzmê ye” û dibêje lazime hemû welat ji terorîzmê re bêjin na. Buyukburç bi eslê xwe Kurd e û dibêje ew ne di wê bawerîyê de ye ku dest dirêjî li mafên wî tê kirin. Belê di wê bawerîyê de ye ku wê kuştin û xwînrijandin nemîne dema ku zora PKK bê birin û dibêje êdî dem e ku hikumet bi şid û tund bibe. Birayekî Ahmet Buyukburç di şerr de hatîye kuştin û wî jî rêxistîya xwe damezirandîye bo bîranîna serbaz, polîs û karmendên dewletê yên ku di şerrê dijî PKKê de hatine kuştin. Li bajêrên mezin yên Turkîye li dijî PKKê û bo piştevanîya kiryara leşkerî xwenîşandanên mezin hatine kirin. Fadî Hakura lêkolînerek e digel rêxistina vekolînê ya Brîtanya Chatham House e li London. Li ser karûbarên Turkîye şareza ye û dibêje hikumeta Turkîye gelekî ciddî ye di daxwaza xwe de ku Iraq û Amerîka pêngavên xurttir bavêjin li dijî şervanên PKKê li bakûra Iraqê. “Serokwezîrê Turkîye eşkere ji gel re gotîye ku lazime bi temamî PKK li bakûra Iraqê nemîne, cihên ku xwe tê de vedişêrin nemînin û komandarên PKK bidine destê karbidestên Turk an jî ji welat derînin. Lê belê bi dîtina min nebe nebe tenê yek bizav cihê qebulê ye ew jî eger karbidestên Kurdên Iraqê û leşkerê Amerîka rê li ber gihandina kereste û lazimatîyan bigre da li çîyê ew ne kevine destê PKKê.” Hakura dibêje bêy wan kereste û lazimatîyan mana şervanên PKKê li çîyê wê gelekî bi zehmet be bi taybetî jî li destpêka zivistanê. Li Dîyarbekir li nav dilê herêma Kurdan li Turkîye bîr û bawerî cuda cuda ne. Bê deng xelk dibêjin ew piştevanê armanca PKKê ne bo desthilata otonomîya Kurdan. Dibêjin operasyona leşkerî ya Turkîye ji bilî xwîn rijandinê bi kêrî tu tiştekî nayê belê hinek kesên din jî bi leşker bawer in. " hspace=2 src="/kurdi/images/AP_Turkey_funeral_for_fallen_soldier_Kutluca_eng_195_23oct07.jpg" width=210 align=right vspace=2 border=0>Li 29ê meha deh dema ku Turkîye 84. salvegera damezirandina Komara xwe pîroz dikir li seranserê welatî şahî û meş hatin kirin. Çaralîyê bajêrokan bi alayên Turkî hatibûn xemilandin. Zarokên dibistanê helbest dixwendin û xort û gênc govend û reqsên gelerî dikirin. Belê li cihên biçûkên wek bajêrokê Cizîrê jî li başûra rojhilatê xelk zêdetir ji xwenîşandana leşker re li çepka dixist. Hestên li hember mesela PKKê gelek li hevketî û bilind in û her çiqasî Amerîka û Ewropa dixwaze Turkîye xwe bigre jî xelk sengîyê zêdetir dike li ser hikumeta Turkî jibo ku bihêle leşker tundtir bibe.